Ön tudja, hogyan zajlik egy vállalkozásindítási tréning?

Veresegyház a vállalkozó szellemű emberek városa. Nincs hét, hogy ne nyílna egy újabb üzlet, ne jelenne meg egy újabb szolgáltatás vagy termék, ami ide köthető. De vajon tudunk-e vállalkozni?

Magyarországon gyerekcipőben jár még a vállalkozási ismeret-oktatás. Vannak persze már példaértékű közép-és felsőfokú iskolák, ahol a képzés része a gyakorlatias vállalkozói ismeret, de a legtöbben saját kárukon tanulják meg, vagy megpróbálják ellesni, rögtönözni.

Egy szadai alapítvány nem bízta azonban a véletlenre, képzést indított a témában.

Októberben és novemberben, 3 teljes hétvégén került sor Gödöllőn a szadai Örömteli Életért Közhasznú Alapítvány és a gödöllői GAK szervezésében egy kifejezetten nőknek szóló vállalkozásindítási tréningre.

A szervező Alapítvány vezetőjét, a tréningben is szerepet vállaló szadai Simon Erikát kérdezte a Kistérség újság:

* **Először is, a legfeltűnőbb, hogy csak nőknek szól a tréning? Mi ennek az oka?**

**Ettől másabb-e, és ha igen, pontosan miben is?**

* Két fontos szakmai indok volt, ami miatt specializálva lett a célcsoport.Az egyik az, hogy a nőknek a vállalkozásindítás, vállalkozás működtetés kapcsán más kérdésekkel is szembesülniük kell, mint a férfiaknak, valamint bizonyos jellemzők alapján különbségek vannak a vállalkozást tervező férfiak és nők között. A tréning tematikájában erősen építettünk erre. Így például fontos elem volt, hogy mindenki a lehető legtisztábban láthassa a saját személyes céljait (beleértve a gyerekvállalást, a család szerepét a mindennapjaiban), és ezekkel összhangban tudja meghatározni a vállalkozási céljait, akár újra és újra megkérdőjelezve mindkét területen azt, amit adottnak vélt. Ugyanígy, a tréningnek meghatározó eleme volt az önismeret, erősségek feltárása, önbizalom növelés, valamint a kapcsolatépítés. Pontosan olyan jellemzők miatt, mivel azok a lehetőségek, amelyek a férfiak számára az esti, hétvégi programokon adottak a kapcsolatépítésre, az – különösen a gyereket is nevelő - nők számára sokkal kevésbé elérhetőek, de szintén szükséges, csak más közegben, eltérő időpontokban.
* Másik fontos ok, hogy más csoportdinamikai hatása van a tisztán női csoportnak, és a vállalkozásfejlesztésben akartunk építeni ennek az erejére. Bár így gyakorlatilag lemondtunk a vállalkozást tervezők feléről, mint célcsoportról, de a visszajelzések alapján az a speciális közeg, az a támogató légkör, erőt adó közösség, amit létrehoztunk, igazolta a szándékot. Az átadott tudás, a tréneri szerep mellett legalább olyan fontos volt a csoporttagok egymásra hatása, az egymás segítése, támogatása.
* **Az említett önismereti mellett még milyen elemei vannak a kurzusnak, miket tanulhatnak meg itt a résztvevők?**
* Meghatározó eleme a tréningnek a pénzügyi tervezés, és ezt leginkább úgy kell érteni, hogy ez egyfajta szemléletmód, ami áthatja az egyéb tudás és információk értékelését is. Amikor például a meghívott könyvelő bevonásával a szóba jöhető vállalkozási formákról beszélgetünk, akkor ott is az egyik legfontosabb, hogy melyik forma esetén hogy alakulnak az állam felé fizetendő adók, járulékok, az önfoglalkoztatás költsége. Ugyanígy, a marketing attól lesz fontos terület, hogy milyen hatással lehet a bevételek növelésére.
* **Kik az oktatók, milyen szakemberek?**
* Jómagam vagyok a tréner. Bár jogi szakokleveles közgazdász és mentálhigiénés szakember is vagyok, de talán fontosabb, hogy 2008 óta működtetem a saját, szervezetfejlesztéssel foglalkozó cégemet, vagyis élő tapasztalatokra épül az oktatás.

A tréning fontos eleme, hogy más vállalkozónőket is meghívunk, így a résztvevők számtalan élő példával találkoznak, megismernek különböző területeken vállalkozó, különböző megoldásokat választó sikeres vállalkozónőket.

* **Mit jelent az, hogy tréning? Ez akkor nem egy padban ülős, táblára figyelős, magolós kurzus, inkább élményszerű, saját élményen alapuló, ugye?**

Igen, nagyon fontos elem, hogy mindenkinek a saját üzleti ötletének a megfogalmazásán, majd annak kivitelezésén dolgozunk. Alig-alig van előadásszerűen átadott anyag, gyakorlatilag minden helyzetgyakorlat, saját megoldások kidolgozása.

* **Milyen eredménye van egy ilyen kurzusnak? Hogyan segít az alapítvány a tréning után is a résztvevőknek?**
* Egyrészt a tréning során létrehozásra kerül egy zárt facebook csoport, és ezen a felületen is a résztvevők később is folyamatosan támogatják egymást, akár ötleteket adva egy facebook oldal nevéhez, akár termékekre, szolgáltatásokra, tervezett marketing elemekre adott visszajelzésekkel. Fontosnak tartom kiemelni, hogy maga a figyelem egymásra, a támogató közösség legalább olyan fontos, mint a konkrét segítség. Másrészt mind Vállalkozónői Klub keretében, mind további műhelymunkákon is biztosítjuk a lehetőséget, hogy lehessen tovább dolgozni a megfogalmazott üzleti ötleteken, folyamatos szakértői támogatást is kapni.
* **A XXI. században az együttműködő, megosztáson alapuló vállalkozások jelentik az új trendet. Az internetes áruházak, az online marketing, a közösségi oldalak megkerülhetetlenek egy vállalkozó számára is, ezekről tanulnak itt, vagy folytatják ebben a témában a képzést?**
* Igen, az online marketing, a közösségi oldalak is fontos részei a képzésnek. Amit még érdemes ennek kapcsán kiemelni, hogy a nők egyébként is nagyobb valószínűséggel osztják meg egymással a megszerzett tudást, adják át a sikerhez vezető út tapasztalatait, ezért is érné meg a társadalomnak intenzíven támogatni a női vállalkozásokat. Magán a tréningen is szinte automatikusan beindult az a gondolkodásmód, szemlélet, hogy ki hogy tudná a saját vállalkozásán keresztül a többiekét is támogatni.
* **Mivel készüljenek azok, akiket érdekel ez a képzés, milyen felkészülést igényel?**
* Gyakorlatilag semmilyen előkészületet nem igényel. Akinek már van vállalkozási ötlete, azon tud dolgozni. Akinek még nincs, az segítséget kap az ötlet megfogalmazásában, akinek pedig több is van, az abban kap támogatást, hogy kiválassza azt az irányt, ahol el szeretne indulni.
* **Mikor lesz legközelebb ilyen tréning a közelben, és hogy lehet jelentkezni?**

A következő tréning 2016. január 9.-én indul, újra Gödöllőn. Szombati és vasárnapi alkalmak lesznek, 2 hetente, összesen 6 nap. A noivallalkozok.gak.hu oldalon lehet jelentkezni.  Minden, vállalkozást tervező nőnek ajánljuk.

Köszönöm a beszélgetést!

Fülöp Hajnalka

Keretes: (portré Rólad!)

* Simon Erika, női vállalkozás fejlesztő mentor
* simon.erika@noivallalkozok.hu
* [www.noivallalkozok.hu](http://www.noivallalkozok.hu)
* [www.facebook.com/noivallalkozok](http://www.facebook.com/noivallalkozok)

keretes vége.